Celje, 7. julij 2017

**Sporočilo za javnost!**

**Komentar prve polovice leta in obeti za preostanek leta 2017**

**V prvi polovici leta 2017 so domači gostje ponovno dali priznanje slovenskim naravnim zdraviliščem in termalnim destinacijam, saj so še izboljšali lanske odlične rezultate, tuji gostje iz nekaterih glavnih trgov pa celo podirajo rekorde! Glavni tuji trgi se odlično odzivajo na pestro ponudbo, vračajo se ruski gostje, navdušujoč porast gostov iz Hrvaške.**

Pozitiven trend v slovenskih naravnih zdraviliščih je opazen tako pri prihodih kot tudi pri ustvarjenih prenočitvah domačih gostov v prvih šestih mesecih; a pred nami sta še dva poletna, najbolj intenzivna meseca. Slovenski gostje so prispevali 53 odstotkov vseh prihodov, kar je za slaba dva odstotka več (gostili smo 194.000 gostov) ter tudi za slab odstotek več prenočitev (teh je bilo nominalno 722.600) kot v enakem obdobju lani. Kar pravljične pa so številke pri tujih gostih, saj beležimo za 9 odstotkov več tujih gostov in dobrih 6 odstotkov več njihovih prenočitev. K tem indeksom največ prispevajo gostje iz Avstrije in Italije, ki skupaj ustvarijo že več kot 52 odstotkov vseh prihodov, ob zmernih rasteh (6 % več avstrijskih in 4 % več italijanskih gostov). Največje rasti smo zabeležili med gosti iz Ruske Federacije, ki so po več sušnih letih ponovno zrasli za 53 % pri prenočitvah (skupaj 71.370 prenočitev in so se utrdili na tretjem mestu; največ gostov je ponovno izbralo za destinacijo njihovo najljubše zdravilišče – Rogaško Slatino in morsko destinacijo - Portorož). Naravnost navdušujejo pa gostje iz sosedje Hrvaške z indeksom kar 119 pri prihodih in 116 pri prenočitvah, kar daje slutiti, da se neobremenjeni gostje, ki dajejo prednost kakovosti in pestrosti ponudbe storitev v slovenskih naravnih zdraviliščih (ki jo znajo tuji gostje zelo dobro in kritično oceniti), ne pustijo zavajati političnim in medijskim razplamtevanjem. Prepričani smo, da se bo to pokazalo tudi v indeksih do konca leta. Za najboljši pregled prilagamo tabelo s prihodi in ustvarjenimi prenočitvami po glavnih tujih trgih, zbrali pa smo tudi izjave večine term z napovedmi za glavno poletno sezono, ki sledijo v nadaljevanju.

Ključni izziv za slovenska naravna zdravilišča ostaja uspešno poslovanje, pri katerem si z rastjo kakovosti, ponovnim ciklom prepotrebnih vlaganj prizadevamo še za prijetnejše okolje za naše goste. Žal pa vztrajanje države pri nevzdržnih obremenitvah za koncesnine za večino term pomeni bistveno zmanjšane možnosti za razvoj, ustreznejše nagrajevanje zaposlenih ter prekomerne in nesorazmerne obremenitve, ki pri nekaterih članih SSNZ presegajo 3 odstotke skupnih prihodkov. In tukaj zaenkrat država nima nobenega posluha, da bi zadeve prilagodila in uredila, kljub danim drugačnim zagotovilom.

Izjave posameznih zdravilišč o glavni poletni sezoni pa sledijo:

## TERME ČATEŽ

([www.terme-catez.si](http://www.terme-catez.si))

V mesecu juniju 2017 so gostje v Termah Čatež, d.d., realizirali 80.425 nočitev, kar je skoraj 14-odstotni porast glede na enako obdobje preteklega leta.

Zabeležili smo tudi izjemno število kopaliških vstopov, saj je bazene Term Čatež obiskalo 105.498 kopalcev, kar je za skoraj 16 % več kot v enakem obdobju lanskega leta.

Izjemna rast števila nočitev je zabeležena na vseh tujih trgih, predvsem bi izpostavili Rusijo, Nemčijo, Avstrijo in Poljsko.

Projekcije obiska gostov kažejo, da se bo rast, tako števila prenočitev kot števila kopalcev v Termah Čatež, d.d., nadaljevala tudi v mesecu juliju in avgustu 2017. Tako so pričakovanja glede zasedenosti naših kapacitet v poletnih mesecih podobna lanskim. Zaenkrat je veliko povpraševanja glede namestitve na vseh treh lokacijah Term Čatež - Čatež, Mokrice in slovenski obali, tako da se le-te polnijo v skladu s pričakovanji. Glede na trenutne rezervacije bomo tudi to poletje našteli največ tujih gostov – predvsem naših bližnjih sosedov Italijanov ter v kampu gostov iz Nizozemske.

**TERME KRKA**

([www.terme-krka.si](http://www.terme-krka.si))

*Nočitve v prvi polovici 2017*

Ocenjujemo, da se je število nočitev v hotelih Term Krka glede na lani v prvih šestih mesecih povečalo za približno 6 odstotkov. V tem obdobju so zrastle tako nočitve domačih slovenskih gostov kot nočitve gostov iz tujine.

Med tujimi gosti, katerih nočitve predstavljajo nekaj manj kot tretjino vseh nočitev v Termah Krka, beležimo glede na lani najvišje rasti na ruskem, nizozemskem in nemškem trgu, večja rast je opazna tudi na srbskem trgu.

Ocenjujemo, da na rast nočitev ne vpliva le postopna stabilizacija gospodarskega okolja, temveč v veliki meri tudi učinkovita in celovita prodajno-promocijska usmeritev.

*Obet poletja*

Glede na trenutne podatke ocenjujemo, da bo zasedenost kapacitet v Dolenjskih in Šmarjeških Toplicah, v obmorskem Strunjanu in na Otočcu to poletje višja kot v primerjalnem lanskem obdobju.

V Talasu Strunjan pričakujemo polno zasedenost kapacitet, višja bo tudi v dolenjskih enotah, kjer letos postavljamo v ospredje zeleno svežino, prijetna doživetja in kakovostno kopalno vodo.

Vrhunec poletne sezone v vseh naših termah pričakujemo v začetku meseca avgusta – z začetkom italijanskih počitnic.

*O načrtih do konca 2017*Glede na lani želimo povečati tako število nočitev kot prihodkov od prodaje - cilj nameravamo uresničiti s pospešeno promocijo produktov z višjo dodano vrednostjo, kot so npr. programi medicinskega velnesa in programi za ohranjanje in krepitev zdravja.

**THERMANA LAŠKO**

([www.thermana.si](http://www.thermana.si))

Glede na enako obdobje v 2016 smo v 2017 uspeli povečati število nočitev slovenskih, avstrijskih in hrvaških gostov, občutno pa se je povečal obisk italijanskih in srbskih gostov, česar se nadejamo tudi v prihodnjih mesecih.

Kar se obeti glede zasedenosti tiče, pričakujemo trend rasti na vseh programih, posledično tudi pri prihodkih. Še naprej predvidevamo porast tujih gostov, zlasti italijanskih.

**SAVA TURIZEM**

([www.sava-hotels-resorts.si](http://www.thermana.si))

V letu 2016 smo v družbi Sava Turizem d.d. zabeležili rekordne poslovne rezultate, pozitiven trend beležimo tudi v prvem polletju letos. Na ravni celotne skupine Sava Hotels & Resorts se je v primerjavi z enakim obdobjem lani (polletje) povečal delež tujih gostov, ki je v povprečju  59-odstoten. Na Bledu je tujih gostov približno 94 %, medtem ko je je njihov delež v termalnem delu (Terme 3000 - Moravske Toplice, Terme Ptuj, Zdravilišče Radenci, Terme Banovci in Terme Lendava) 46-odstoten. Na ravni skupine beležimo porast nočitev gostov s trgov držav Sredozemlja, z germanskih trgov, iz Vzhodne Evrope, Balkana, Rusije, Skandinavije, Beneluksa, Združenih držav Amerike, Velike Britanije in Azije. Prav tako beležimo rast prihodkov na področju nočitev na slovenskem trgu, ki je posledica višje dosežene cene.

Trenutno stanje rezervacij za obdobje julij - avgust 2017 je boljše v primerjavi z enakim obdobjem lani, tako v termah v panonskem delu kot tudi na Bledu. S poletno kampanjo *“Poletje, ki osvežuje in združuje”* želimo dvigniti preferenco počitnikovanja v termah pri družinah, parih in dnevnih obiskovalcih. V termalnem delu tudi v letošnji poletni sezoni pričakujemo, da bodo glavnino nočitev ustvarili domači gostje ter gostje iz germanskih trgov, držav Balkana, iz Italije, Češke in Izraela. Porast gostov beležimo tudi z naslova športnikov, ki v naše terme (predvsem Terme Ptuj, Terme Lendava, Zdravilišče Radenci) prihajajo na športne priprave. Na Bledu v glavni sezoni pričakujemo največ gostov iz Velike Britanije, Italije, Nemčije, Avstrije, Belgije, z Nizozemske in Madžarske ter iz Združenih držav Amerike in Azije.

Glede na trenutno stanje rezervacij v drugo polovico letošnjega leta stopamo z zmernim optimizmom. Trenutne razmere so za naše termalne destinacije ugodne predvsem na trgih bližnjih evropskih držav, medtem ko so za hotele na Bledu ugodne predvsem razmere na trgih Združenih držav Amerike in Azije. Ob tem ocenjujemo, da se bo tudi v jesenskih in zimskih mesecih nadaljevala zmerna rast domačih gostov. Povečali smo tudi prodajne aktivnosti v sosednjih državah in državah Srednje Evrope ter okrepili aktivnosti za pridobitev organizacije mednarodnih kongresov, pri katerih lahko najbolje izkoristimo dejavnik Slovenije kot varne države.

**TERME OLIMIA**

([www.terme-olimia.com](http://www.terme-olimia.com))

*Prvo polletje v Termah Olimia uspešno zaključeno*

Prvo polletje v Termah Olimia je uspešno zaključeno, kar dokazuje tudi porast nočitev v primerjavi z enakim obdobjem lansko leto. Pri sami strukturi gostov prevladujejo slovenski gostje, tesno za njimi sledijo gostje Iz Italije, v nadaljevanju pa avstrijski, hrvaški gostje ter gostje iz Srbije in Nemčije.

Optimistično zremo tudi v drugo polovico leta 2017, pred nami je vrhunec poletne sezone, ki je prav tako obetaven.

Sonce, vodne atrakcije, odlična kulinarična ponudba, wellness razvajanja, bogata okoliška ponudba ter zanimiva dogajanja so zadosten razlog, da so Terme Olimia ponovno potrdile sloves letnega kopališča, kjer se pač moraš ustaviti.

Na uspešno poletno sezono ne vpliva samo lepo vreme, temveč tudi drugačna, inovativna in nadvse privlačna ponudba ter novost letošnjega poletja – novi tobogan Black Cannon v Aqualuni.

**Skoči v avanturo! Skoči v Aqualuno!** – je slogan letošnje poletne kampanje Term Olimia s katero želimo poudariti posebnosti Termalnega parka Aqualuna, ki nudi vsebine za vse starostne skupine. **Vodne atrakcije, živali v naravni velikosti in novi tobogan Black Cannon so glavne smernice letošnje kampanje.**

**Black Cannon – novi tobogan**

King Cobra letos dobiva pravo konkurenco. Še vedno ostaja glavna atrakcija v svetu toboganov Aqualune, vendar se ji bo letos pridružil no tobogan, Blach Cannon, za katerega je značilna hitrost in dih jemajoč skok v bazen. Če vam primanjkuje adrenalina, boste vsekakor skočili v novo adrenalinsko doživetje. **Black Cannon** je sestavljen iz 2 zaprtih cevi, skozi kateri vstopite v adrenalinsko avanturo, ki vam bo dala hitrost za skok v odprti del bazena iz katerega vas bo prek trampolina vrglo v rekreacijski bazen.

**TERME PORTOROŽ**

([www.lifeclass.net](http://www.thermana.si))

V letošnjem obdobju od januarja do junija smo zabeležili 160.000 nočitev v vseh 6 hotelih LifeClass Portorož. Imeli smo kar 56 % več ruskih in 53 % več slovenskih nočitev v primerjavi z lani. Povečalo se je tudi število avstrijskih in italijanskih nočitev.

Trenutno je dinamika bookinga do konca za nekaj odstotkov boljša kakor lani na današnji dan, vendar predvidevamo, da bodo končne številke zelo podobne lanskim, kar pomeni pozitivne, saj je bila lanska druga polovica leta prav tako uspešna. Ni pa pričakovati odstopanj po državah.

**TERME ZREČE**

([www.terme-zrece.eu](http://www.terme-zrece.eu))

Trenutno stanje zasedenosti ter napovedi se gibljejo v skladu s pričakovanim in načrtovanim. V Termah Zreče v poletnih mesecih gostimo pretežno družine in vrhunske športne ekipe. Trenutni obeti so dobri. Poletje se je tako rekoč šele dobro začelo. Pred nami sta še dva poletna meseca, v katerih si obetamo veliko sonca, poletnih temperatur in dober obisk, tako gostov, ki bodo pri nas preživeli počitnice kot tudi dnevnih obiskovalcev.

Poletni programi v Termah Zreče so precej raznoliki in prilagojeni tako ciljnim skupinam (družine, individualni gosti, športniki, pacienti…) kot tudi gostom, ki sledijo določenim življenjskim slogu, (zdravje in dobro počutje, aktivno preživljanje prostega časa v naravi, pohodništvo, kolesarjenje ipd.).

Tudi to poletje smo v Termah Zreče posebno pozornost namenili otroškemu smehu. Otroke bodo vsak dan zabavali ter hkrati poučevali, razgibali, nasmejali in jim pokazali vedno kaj novega naši novi animatorji FUN4U. Otroci jih naravnost obožujejo, kar so dokazali že letošnjo zimo na Rogli. Kaj vse bomo počeli v otroški družbi? Na tematskih dnevih, kot so športni dan, pustolovski, kuharski, družinski, potovanje po svetu in rojstni dan žabca Zrečka, bomo počeli »vse sorte« vragolij.

Ne nazadnje je tu, poleg čudovite narave, vrhunskih wellness in zdravstvenih storitev, bogate kulinarične tradicije ter prijaznih in gostoljubnih gostiteljev, še slabe pol ure oddaljena Rogla, ki obiskovalce pričaka s kar 10°C nižjimi temperaturami in svežim gorskim zrakom, v katerem so športne aktivnosti užitek tudi v poletni vročini.

V prvi polovici letošnjega leta smo v Termah Zreče gostili največ gostov iz Slovenije, nato sledijo gostje iz sosednje Madžarske, iz bivših države Jugoslavije, Nemčije, Rusije, Avstrije in Italije. Največjo rast, v primerjavi z lanskim letom smo zabeležili s strani Ruskih gostov in držav bivše Jugoslavije. Do konca leta ne pričakujemo večji odstopanj, pričakujemo še popravek nočitev pri trgih, kjer v tem trenutku še zaostajamo za lanskoletno realizacijo.

**\*\*\*\*\***

**Več informacij na:**

**SKUPNOST SLOVENSKIH NARAVNIH ZDRAVILIŠČ, g.i.z.**

**Teharska cesta 40, 3000 Celje**

**tel.: 03 544 21 11, fax: 03 544 28 19**

**e-mail:** **ssnz@ssnz.si****, internet:** [**www.slovenia-terme.si**](http://www.slovenia-terme.si/)

**Kontaktna oseba: Iztok Altbauer, direktor**